Andrea Ivanova, în vârstă de 26 de ani, din Bulgaria, care spune că are cele mai mari buze din lume, a mărturisit recent că a suferit șase intervenții într-o singură zi ca, „experiment”, deşi medicii au avertizat-o că îşi pune viaţa în pericol. Ea a declarat că și-a injectat o substanța de o parte și de alta a nasului pentru a evita să pară „îmbătrânită”și pentru „a păstra o faţă tânără”.
Influencer pe rețelele de socializare, Andrea Ivanova a ajuns recent pe prima pagină a ziarelor, după ce și-a făcut șase intervenții într-o singură zi, ca „experiment”, în ciuda faptului că acest lucru îi putea pune viaţa în pericol, relatează DailyMail.
Ea a povestit că actualul ei chirurg i-a spus că, pentru a evita viitoarele riduri faciale, date fiind dimensiunile buzelor, va trebui să umple şi zonele delicate din apropiere.
„Medicul meu a spus că este foarte important să fac o operație de umplere în aceste zone, deoarece, dacă nu există, atunci, de-a lungul anilor, fața mea va părea îmbătrânită. Deoarece am o cantitate mare de filler în buze, precum și în pomeți, există o acumulare de filler pe ambele părți ale feței mele, ceea ce provoacă riduri. Astfel de zone delicate trebuie hidratate și injectate pentru a menține lucrurile proaspete și tinere”, a declarat ea.
Andrea Ivanova este vedetă pe internet pentru dimensiunile buzelor sale, despre care ea însăşi afirmă că sunt cele mai mari din lume, și obrajii ascuțiți, fizionomie obţinută în urma numeroaselor operații estetice pe care le-a făcut de-a lungul timpului.
Fosta studentă la psihologie a cheltuit peste 20.000 de lire sterline numai pe fillerul de buze, dar se declară mulțumită de rezultatele „minunate”. Devenind oarecum „expertă” în chirurgia cosmetică, Andrea a observat că ridurile nasolabiale (acele şanţuri care merg oblic de la aripa laterală a nasului către colţurile gurii) „se înrăutățeau”. Astfel, în ciuda avertismentelor legate de riscurile la care se supune în cazul unei astfel de intervenţii, a decis să-şi continue transformarea.
„Această zonă este destul de periculoasă pentru injectare, deoarece acolo se află sinusurile, precum și multe vase de sânge, iar blocarea acestora mi-ar fi putut pune în pericol viaţa”, a spus ea.
Tânăra a povestit inclusiv care sunt inconvenientele după noua intervenţie estetică.
„Doctorul meu este îngrijorat de necroza țesutului din buze, dar, atâta timp cât sunt atentă și nu uit să mă hidratez, ar trebui să fiu bine. Este dificil să zâmbesc și trebuie să beau multă apă, deoarece acidul hialuronic acționează ca un burete. Nu pot să-mi frec puternic fața cu mâinile atunci când mă spăl sau să fac mișcări bruște unde sunt zonele nou injectate. Dar îmi voi injecta din nou pliurile nasolabiale, deoarece vreau ca buzele și obrajii mei să fie mai voluminoși”, a mărturisit ea.
În încercarea de a obține aspectul ei de vis, Andrea a fost supusă recent la șase proceduri ca un „experiment” într-o singură zi, cheltuind 830 de lire sterline pentru acest proces invaziv.
Lista lungă de tratamente includea modelarea, mărirea și alungirea bărbiei, modelarea maxilarului și mărirea buzelor, precum și mărirea pomeților, toate în acelaşi timp.